2016-studiegeld: Regering sê dán waar geld vandaan gaan komBlade Nzimande. Foto: Flickr/GovernmentZA Blade Nzimande, minister van hoër onderwys, het gesê ŉ aankondiging sal Donderdag gemaak word oor waar die regering die R2,6 miljard gaan kry om op te maak vir die 2016-studiegeldverhoging wat onlangs geskrap is. Dié aankondiging is gemaak toe hy Dinsdag ŉ debat oor transformasie van hoër onderwys in die Nasionale Vergadering geopen het te midde van ŉ twee week lange landwye betoging deur studente oor die kwessie. Nzimande het gesê hoëvlak-samesprekings word met pres. Jacob Zuma en Nhlanhla Nene, minister van finansies, gehou om te bepaal hoe die befondsinggaping gevul gaan word. “Ons is saam met die minister van finansies besig om presies uit te werk watter sektore bydraes kan maak tot die tekort,” het hy aan LP’s gesê. Hy het gesê ’n deel van die geld sal “geherprioritiseer” word uit ander programme in sy departement.